
	Republika Hrvatska
	

	Visoki prekršajni sud Republike Hrvatske
	              Broj: Ppž-6490/2022

	Zagreb
	



U  I M E  R E P U B L I K E  H R V A T S K E

P R E S U D A


	Visoki prekršajni sud Republike Hrvatske u vijeću sastavljenom od sudaca ovog suda Renate Popović predsjednice vijeća te Davorka Kučana i Drage Klasnića kao članova vijeća, uz sudjelovanje višeg sudskog savjetnika specijalista Zlatka Hasića, kao zapisničara u vijeću, u prekršajnom postupku protiv okrivljenika Denisa Đurana kojeg brani Saša Kačer odvjetnik iz Čakovca, zbog prekršaja iz članka 289. stavak 1. i 4. Zakona o sigurnosti prometa na cestama („Narodne novine“ broj: 67/08., 48/10., 74/11., 80/13., 158/13., 92/14. i 64/15., 108/17. i 70/19.), rješavajući o žalbi okrivljenika Denisa Đurana, podnesenoj po branitelju protiv presude Općinskog suda u Čakovcu od 25. travnja 2022., broj: 33.Pp-4/2021., na sjednici vijeća održanoj dana 12. prosinca 2024.

p r e s u d  i o    j e:


I. Povodom žalbe okrivljenika Denisa Đurana, a po službenoj dužnosti, preinačuje se pobijana presuda u pravnoj oznaci djela i kazni te se izriče da je okrivljenik Denis Đuran, djelom činjenično opisanom u izreci presude počinio prekršaj iz članka 289. stavka 1. i 4. Zakona o sigurnosti prometa na cestama („Narodne novine“, broj 67/08., 48/10., 74/11., 80/13., 158/13., 92/14., 64/15., 108/17., 70/19., 42/20., 85/22. i 114/22.), te mu se temeljem iste odredbe izriče novčana kazna u iznosu od 1.320,00 EUR (tisućutristodvadeset eura), koju je dužan platiti u roku od 30 dana od primitka ove presude, a ako u navedenom roku plati dvije trećine izrečene novčane kazne, smatrat će se da je novčana kazna plaćena u cijelosti.

II. Odbija se žalba okrivljenika Denisa Đurana kao neosnovana, te se prvostupanjska presuda u ostalom pobijanom a nepreinačenom dijelu potvrđuje.

III.  Temeljem čl. 138. st. 2. t. 3.c) Prekršajnog zakona („Narodne novine“, broj 107/07., 39/13., 157/13., 110/15., 70/17., 118/18. i 114/22.), okrivljenik Denis Đuran je obvezan naknaditi paušalni iznos troškova žalbenog postupka u iznosu 30 EUR (trideset eura) u roku 30 dana od primitka ove presude.


Obrazloženje
	

1. Pobijanom presudom okrivljenik Denis Đuran proglašen je krivim i kažnjen novčanom kaznom u iznosu 10.000,00 kuna zbog prekršaja iz članka 289. stavka 1. i 4. Zakona o sigurnosti prometa na cestama, činjenično opisanog u izreci pobijane presude. Nadalje, okrivljeniku je temeljem 58. Prekršajnog zakona izrečena zaštitna mjera zabrane upravljanja motornim vozilima „B“ kategorije u trajanju od 3 mjeseca, a temeljem članka 139. stavka 3. Prekršajnog zakona obvezan na platež troškova prekršajnog postupka u iznosu od 200,00 kuna.

2. Protiv te prvostupanjske presude pravodobno je po branitelju podnio žalbu okrivljenik zbog bitnih povreda odredbi prekršajnog postupka i pogrešno i nepotpuno utvrđenog činjeničnog stanja. Navodi da je izreka presude nerazumljiva, te da presuda ne sadrži razloge o odlučnim činjenicama. Navodi kako iz presude nije razvidan oblik krivnje, te da je ista utemeljena na nezakonitim dokazima zapisniku o ispitivanju svjedoka  i okrivljenika. Poriče da bi kritične zgode upravljao vozilom, da su iskazi svjedoka proturječni i da činjenično stanje nije potpuno i točno utvrđeno. Smatra da se zaštitna mjera zabrane upravljanja povodom koje je vođen ovaj postupak trebala izvršavati po članku 297. ZSPC-a na način da se okrivljeniku dostavi obavijest o trajanju zaštitne mjere, a koji je u odnosu na Prekršajni zakon lex specialis. 

3. Žalba nije osnovana. 

4.  Prije svega, ispitujući pobijanu presudu po službenoj dužnosti, na temelju članka 202. stavka 1. Prekršajnog zakona, ovaj sud nije našao da bi bile počinjenje bitne povrede odredbi prekršajnog postupka na koje pazi po službenoj dužnosti, niti da je u predmetu nastupila zastara prekršajnog progona, ali je utvrdio da je nakon donošenja pobijane presude, stupio na snagu Zakon o izmjenama i dopunama Zakona o sigurnosti prometa na cestama („Narodne novine“, broj 114/22.), koji za inkriminirane prekršaje propisuje nižu novčanu kaznu, zbog čega je blaži za okrivljenika.

Naime, u vrijeme počinjenja prekršaja bio je na snazi Zakona o sigurnosti prometa na cestama („Narodne novine“, broj 67/08., 48/10., 74/11., 80/13., 158/13., 92/14., 64/15., 108/17., 70/19. i 42/20.) po kojem je okrivljenik proglašen krivim i koji je za prekršaj iz članka 289. stavka 1. i 4. tog Zakona propisivao novčanu kaznu u iznosu od 10.000,00 do 20.000,00 kuna ili kaznu zatvora do 60 dana. Stupanjem na snagu Zakona o izmjenama i dopunama Zakona o sigurnosti prometa na cestama („Narodne novine“, broj 114/22.), za prekršaj iz članka 289. stavka 1. i 4. Zakona o sigurnosti prometa na cestama („Narodne novine“, broj 67/08., 48/10., 74/11., 80/13., 158/13., 92/14., 64/15., 108/17., 70/19., 42/20., 85/22. i 114/22.) sada je propisana novčana kazna od 1320,00 do 2.650,00 eura. Preračunavanjem, prema fiksnom tečaju konverzije (7,53450), sada propisanu novčanu kaznu u novčanu valutu kune, jasno je da sada važeći Zakon o sigurnosti prometa na cestama („Narodne novine“, broj 67/08., 48/10., 74/11., 80/13., 158/13., 92/14., 64/15., 108/17., 70/19., 42/20., 85/22. i 114/22.) propisuje nižu novčanu kaznu, i u minimumu i u maksimumu.

Prema odredbi članka 3. stavka 1. i 2. Prekršajnog zakona, prema počinitelju prekršaja se primjenjuje propis koji je bio na snazi u vrijeme kad je prekršaj počinjen, a ako se nakon počinjenja prekršaja, a prije donošenja pravomoćne odluke o prekršaju, propis jedanput ili više puta izmijeni, obavezno će se primijeniti propis koji je najblaži za počinitelja.

 Budući da su inkriminirani prekršaji počinjeni 19. prosinca 2020., kada je bio na snazi „stari“ Zakon o sigurnosti prometa na cestama te budući da je 1. siječnja 2023. stupio na snagu „novi“ Zakon o sigurnosti prometa na cestama, koji je u odnosu na predmetni prekršaj blaži za počinitelja, to ga je ovaj drugostupanjski sud, na temelju članka 3. stavka 2. Prekršajnog zakona, dužan primijeniti. Stoga je ovaj drugostupanjski sud, postupajući po službenoj dužnosti, pravilnom primjenom zakona, u odnosu na okrivljenika, preinačio pobijanu presudu u pravnoj oznaci djela prekršaja, kako je to navedeno u t. I. izreke ove drugostupanjske presude.

5. Nadalje, vijeće ovog suda smatra da nisu počinjene bitne povrede odredbi prekršajnog postupka na koje upire žalitelj, izreka pobijane presude u cijelosti je razumljiva i pravilna, a presuda sadrži valjane razloge o utvrđenju odlučnih činjenica. Dokazni postupak u cijelosti je pravilno i zakonito proveden, zapisnici o ispitivanju okrivljenika i svjedoka sadrže sva potrebna upozorenja, a svjedoci su iskazivali o onome što su uočili prilikom utvrđivanja prekršaja, te u spisu nema nezakonitih dokaza.

6. Nadalje, vijeće ovog suda smatra da je sudac prvostupanjskog suda u potpunosti i točno utvrdio činjenično stanje, gdje je nakon čitanja pisane obrane okrivljenika, ispitao svjedoke policijske službenike Darka Šalamona i Martinu Fligić, svjedoka Ivana Šafarića, proveo suočenje između svjedoka i izvršio uvid u materijalne dokaze, te je u dokaznom postupku nesporno utvrdio da je okrivljenik upravljao vozilom u vrijeme dok mu se izvršavala zaštitna mjera zabrane upravljanja, čime su u njegovom ponašanju u cijelosti ostvarena sva bitna obilježja predmetnog prekršaja, te nije potrebno izvoditi dodatne dokaze. U pogledu vozačke dozvole, pravilno prvostupanjski sud obrazlaže da se vozačka dozvola R Italije, u smislu ZSPC-a, ne smatra stranom vozačkom dozvolom.

7. Nebitni su žalbeni navodi u vezi oblika krivnje jer je za predmetni prekršaj kažnjivo i nehajno postupanje (članak 25. Prekršajnog zakona). Što se tiče različitog reguliranja načina izvršenja zaštitne mjere zabrane upravljanja motornim vozilima između Prekršajnog zakona i Zakona o sigurnosti prometa na cestama, valja istaći da je Prekršajni zakon temeljni propis za prekršajni postupak, te je predmetna zaštitna mjera povodom koje je vođen ovaj prekršajni postupak, pravilno izvršavana sukladno odredbi članka 58. Prekršajnog zakona, tj. po izvršnosti presude Visokog prekršajnog suda RH Pž-2229/2019 koja je postala pravomoćna 31.07.2019. godine (članak 257. Prekršajnog zakona).

8. Ispitujući odluku o kazni vijeće ovog suda smatra da je izrečena novčana kazna primjerena težini prekršaja, opasnosti djela, te ostalim okolnostima mjerodavnim za izbor mjere i vrste kazne.

	U svezi s tim valja istaći da je za predmetni prekršaj propisana kazna znatno stroža (novčana kazna od 1.320,00 do 2.650,00 eura ili kazna zatvora do 60 dana za prekršaj od one koju je prvostupanjski sud kaznu izrekao u zakonskom minimumu, te je isti sud prilikom određivanja kazne maksimalno vrednovao i uzeo u obzir sve olakotne okolnosti na strani žalitelja, te ovaj sud smatra da u svojim žalbenim navodima okrivljenik nije naveo dodatnu okolnost koja bi opravdavala ublažavanje kazne, niti je ublažavanje novčane kazne opravdano obzirom na težinu počinjenog prekršaja i raniju prekršajnu osuđivanost okrivljenika.

9. Odluka o zaštitnoj mjeri zabrani upravljanja vozilima „B“ kategorije također je pravilna i utemeljena na odredbi članka 58. Prekršajnog zakona, te ovaj sud, obzirom na prirodu i težinu počinjenog prekršaja, primjenu zaštitne mjere zabrane upravljanja „B“ kategorije u trajanju od 3 mjeseca smatra opravdanom. Naime okrivljenik je opisanim ponašanjem počinio jedan o najtežih prekršaja, te vijeće ovog suda smatra, uzimajući u obzir i činjenicu da je okrivljenik ranije osuđivan, da u konkretnom slučaju postoji osnovana opasnost da će okrivljenik ponovno počiniti prekršaj.

10. S obzirom da je ovaj sud, odlučujući o žalbi okrivljenika, donio odluku kojom je pravomoćno utvrđena prekršajna odgovornost okrivljenika, sukladno odredbi članka 138. stavka 2. točke 3.c Prekršajnog zakona, okrivljenik je obvezan na naknadu paušalne svote troškova žalbenog postupka. Rješenjem o određivanju paušalnog iznosa za troškove prekršajnog postupka (Narodne novine broj 18/13) propisan je opći okvir paušalne svote troškova prekršajnog postupka u rasponu od 100,00 do 5.000,00 kuna, visina paušalnog iznosa troškova žalbenog postupka određena u iznosu od 30,00 eura, po mišljenju ovog suda, primjerena je složenosti i trajanju postupka. 

11. Zbog naprijed izloženih razloga, odlučeno je kao u izreci ove presude.
	

U Zagrebu, 12. prosinca 2024. 
                      

Zapisničar:                              			                 Predsjednica vijeća:

 Zlatko Hasić, v.r.                                  			       Renata Popović, v.r.

        Za točnost otpravka – ovlašteni službenik
				        Upraviteljica zajedničke sudske pisarnice:

				        Edita Vrkljan		

